מאמן הפועל תל אביב, אלי גוטמן, כינס אתמול מסיבת עיתונאים עם שחרורו מבית החולים כרמל, במהלכה הסביר כי בהמלצת רופאיו, ייאלץ להיעדר ממשחקיה של הקבוצה בחודש הקרוב.
"הכדורגל הוא אהבת חיי, זו דרך חיים, אבל עם הבריאות לא משחקים", אמר גוטמן, המתאושש מאירוע הלב שעבר בשבת, "לא אצפה בדרבי כי הרופאים אסרו עלי. אשתדל להוריד במינון הלחץ, לקחת דברים בפרופורציות ולא כעניין של חיים או מוות. נתגבר על הטראומה הזאת שעברתי ואני בטוח שיהיה טוב".
"אני סומך על יוסי במאה אחוז", החמיא גוטמן לעוזרו אבוקסיס, שישמש כמאמן בפועל בחודש הקרוב. "יש לנו שחקנים שקורצו מחומר מיוחד, שום דבר לא משפיע עליהם, גם כשהמאמן שלהם שוכב בבית החולים".
היום, במשחק הגביע בקרית אתא, יערוך אבוקסיס מספר שינויים בהרכב. עמרי קנדה יחליף את דני בונדר הפצוע, בעוד ויקטור מרעי ויוסי שבחון נאבקים על מקומו של טוטו תמוז המושעה. בהפועל מקווים כי עסקת רכישתו של חן עזרא ממכבי נתניה תיסגר עד סוף השבוע. האדומים עדיין לא התייאשו מהניסיון להחתים את הבלם מריו פצ'אלקה, למרות שנראה כי הסיכויים למימוש העסקה אינם גבוהים.